ዶክተር ዓለምፀሃይ ግርማይ በተጠረጠሩበት የሙስና ወንጀል ማረሚያ ቤት እንዲገቡ ታዘዘ
የገቢዎችና ጉምሩክ ባለስልጣን  የቀረጥ ነጻ እቃዎችና የባለ አደራ ክፍል የስራ ሂደት የቀድሞ ሃላፊ ዶክተር ዓለምፀሀይ ግርማይ ተጠርጥረው በቁጥጥር ስር በዋሉበት የ13 ሚሊየን ብር ጉዳት ማድረስ ወንጀል ማረሚያ ቤት እንዲገቡ ታዘዘ።መርማሪ ፖሊስም ምርመራውን አጠናቆ ክስ እንዲመሰረት ለጠቅላይ አቃቤ ህግ አስረክቧል።የፌደራሉ ከፍተኛ ፍርድ ቤት ልደታ ምድብ 2ኛ ወንጀል ችሎት ለአቃቤ ህግ የክስ መመስረቻ ተጨማሪ ጊዜ ፈቅዷል።ዶክተር ዓለምፀሃይ ግርማይ ሀምሌ 25 ቀን 2009 ዓ.ም በቁጥጥር ስር ውለው ፍርድ ቤት መቅረባቸው ይታወሳል።መርማሪ ፖሊስ፥ ዶክተር ዓለምፀሃይ ግርማይ ከሶስት አስመጪዎች ጋር በመመሳጠር ከ1998 እስከ 2001 ዓ.ም ባሉት ጊዜያት በህገ ወጥ መንገድ የተለያዩ እቃዎች ከቀረጥ ነጻ እንዲገቡ በመፍቀድ እና ከተቀመጠው ገደብ በላይ እንዲገባ አድርገዋል ብሏል።እንዲሁም ከተሰማሩበት ዘርፍ ውጪ ሃላፊነታቸውን በመጠቀም ከሚመለከታቸው ውጭ ከቀረጥ ነጻ የተለያዩ እቃዎች እንዲገቡ በፊርማቸው መፍቀዳቸውንም መርማሪ ፖሊስ አስታውቋል።በዚህም በአጠቃላይ ከ13 ሚሊየን 986 ሺህ ብር በላይ በመንግስት ላይ ጉዳት በማድረስ ተጠርጥረው ወደ ውጭ ሀገር በመሄድ ላይ እያሉ በአውሮፕላን መረፊያ መያዛቸውንም ፖሊስ ለፍርድ ቤት አስረድቷል።ፍርድ ቤቱም ምርመራው ሙሉ በሙሉ ተጠናቆ እንዲቀርብለት የሰባት ቀን ተጨማሪ ጊዜ ቀጠሮ ለፖሊስ መስጠቱ ይታወሳል።ዛሬ በዋለው ችሎትም መርማሪ ፖሊስ ምርመራውን አጠናቆ የሰነድ ማስረጃ እና የተቀበለውን የምስከር ቃል በሰነድ አያይዞ ለጠቅላይ አቃቤ ሀግ አስረክቧል።ጠቅላይ አቃቤ ህግም ክስ ለመመስረቻ ጊዜ ባቀረበው ጥያቄ መሰረት ፍርድ ቤቱ ለክስ መመስረቻ ጊዜ በሚል 8 ቀን ሰጥቶታል።የፌደራሉ ከፍተኛ ፍርድ ቤት ልደታ ምድብ 2ኛ ወንጀል ችሎት አቃቤ ህግም ክሱን አጠናቆ ለጳጉሜን 1 2009 ዓ.ም እንዲቀርብ ተለዋጭ ቀጠሮ ተሰጥቷል።ተጠርጣሪዋ ዶክተር ዓለምፀሃይ ግርማይ በማረሚያ ቤት እንዲቆዩም ፍርድ ቤቱ አዟል- (ኤፍ.ቢ.ሲ) ። 